
Text rozhodnutia
Súd: Krajský súd Banská Bystrica Spisová značka: 15CoP/75/2011 Identifikačné číslo súdneho spisu: 6411210983 Dátum vydania rozhodnutia: 11. 01. 2012 Meno a priezvisko sudcu, VSÚ: JUDr. Jaroslav Mikulaj ECLI: ECLI:SK:KSBB:2012:6411210983.1 Uznesenie Krajský súd v Banskej Bystrici vo veci starostlivosti o maloleté deti X.: malol. Y., nar. XX.XX.XXXX a maloletý Y., nar. XX.XX.XXXX, obidvaja zast. kolíznym opatrovníkom Úradom práce, sociálnych vecí a rodiny G. I., pracovisko L. J. E., deti matky F.. D. X., nar. XX.XX.XXXX, bytom L. J. E., Ul. N. č.XX/XX a otca X. X., nar. XX.XX.XXXX, bytom X., Ul. E. č.XXX, P. V., o návrhu matky na zvýšenie vyživovacej povinnosti otca k maloletým deťom, a návrhu otca na zníženie jeho vyživovacej povinnosti k maloletým deťom, na odvolanie otca proti rozsudku Okresného súdu v Žiari nad Hronom č.k. 10P/290/2011-50, zo dňa 28.10.2011, takt r o z h o d o l : Rozsudok okresného súdu zrušuje a vec mu vracia na ďalšie konanie. o d ô v o d n e n i e : Napadnutým rozsudkom okresný súd zmenil rozsudok tamojšieho súdu č. k. 4C/242/2010-23 zo dňa 20.12.2010 tak, že zvýšil vyživovaciu povinnosť otca k maloletému Y. na sumu 40 € mesačne a k maloletej Y. na sumu 50 € mesačne, u obidvoch detí počnúc dňom 01.09.2011 a takto zvýšené výživné otca zaviazal uhrádzať vždy do 15. dňa v mesiaci vopred k rukám matky. Zročné výživné za obdobie od 01.09.2011 do 28.10.2011, spolu vo výške 60 € otca zaviazal uhrádzať v 10 eurových mesačných splátkach spolu s bežným výživným k rukám matky až do úplného vyrovnania, počnúc dňom právoplatnosti rozsudku pod následkom straty výhody splátok. Návrh otca na zníženie výživného k maloletým deťom zamietol. Trovy konania účastníkom konania nepriznal. Proti tomuto rozsudku podal odvolanie otec maloletých detí a žiadal ho zmeniť tak, že návrh na zvýšenie výživného bude zamietnutý, pretože nie je schopný prispievať na maloleté deti zvýšeným výživným. Poukazoval na to, že platil veľa súdnych poplatkov, má mesačné výdavky 5.000,-- Kč na bývanie, 1.000,-- Kč cestovné. Zarobí v čistom 8.900,-- Kč. Matka nemá záujem na majetkovom vyrovnaní zo spoločného majetku. Žije v ubytovni, kde bývajú štyria, matka pritom žije v prepychu, on si nemá čo obuť a obliecť. Ak bude mať lepší príjem, bude deťom posielať viac. Matka a kolízny opatrovník maloletých detí sa k odvolaniu otca nevyjadrili. Krajský súd, ako súd odvolací, vec prejednal podľa ustanovenia § 212 ods.2 písm.a/ O.s.p. bez nariadenia pojednávania podľa ustanovenia § 214 ods. 2 O.s.p. a napadnutý rozsudok okresného súdu podľa ustanovenia § 221 ods.l písm.h/ O.s.p. zrušil a vec mu vracia na ďalšie konanie. Okresný súd na základe vykonaného dokazovania dospel k záveru, že sú splnené zákonné podmienky pre zmenu doterajšieho súdneho rozhodnutia o výživnom pre maloleté deti, že došlo k takej zmene pomerov, ktorá odôvodňuje zvýšenie vyživovacej povinnosti otca k maloletým deťom. Z vykonaného dokazovania vyplýva, že posledná súdna úprava výživného bola vykonaná rozsudkom okresného súdu zo dňa 20.12.21010, ktorý nadobudol právoplatnosť 01.02.2011. Matka podala návrh na zvýšenie výživného pre maloleté deti dňa 08.09.2011, teda po 8 mesiacoch od poslednej úpravy výživného. V čase predchádzajúcej súdnej úpravy výživného matka dosahovala priemerný mesačný čistý príjem 689 eur, príjem otca ako sa uvádza v rozhodnutí, ktorým bolo určované výživné, sa nepodarilo súdu zistiť. Obidvaja rodičia mali vyživovaciu povinnosť k týmto dvom maloletým deťom ako v súčasnosti. Matka dosahovala príjem 689 eur mesačne. Otec v súčasnosti má zárobok 8.923,75 ,-- Kč. Podľa oznámenia zamestnávateľa D. E., a.s., J. K. XX, K. X, otec je ich zamestnancom od 08.11.2010. Vzhľadom na uvedené mal okresný súd zistiť od tohto zamestnávateľa, aký bol zárobok otca od 08.11.2010 do 20.12.2010, kedy bolo vydané predchádzajúce súdne rozhodnutie. Bolo potrebné, aby tiež okresný súd dotazom na otca zistil, kde otec predtým pracoval a zistil jeho zárobok, prípadne ak poberal hmotné zabezpečenie, prípadne sociálne dávky, zistiť ich výšku. Bez zistenia týchto skutočností nemohol okresný súd dostatočne porovnať, či došlo k takej zmene pomerov na strane rodičov alebo maloletých detí, ktorá odôvodňuje zmenu predchádzajúceho súdneho rozhodnutia, naviac, keď od uvedeného rozhodnutia uplynula veľmi krátka doba. Keďže okresný súd nevykonal vo veci dostatočné dokazovanie, vec nesprávne právne posúdil, z uvedených dôvodov musel odvolací súd rozsudok okresného súdu zrušiť a vec mu vracia na ďalšie konanie. Okresný súd v ďalšom konaní doplní vo veci dokazovanie zistením, aký zárobok dosahoval otec u terajšieho zamestnávateľa od nástupu do zamestnania do 20.12.2010. Dotazom na otca zistí, kde pracoval v predchádzajúcom období, prípadne či bol nezamestnaný a tak zistí okresný súd, aké boli jeho zárobkové pomery, prípadne či poberal sociálne dávky alebo dávku v nezamestnanosti. Nakoľko otec poukazuje v odvolaní na to, že býva v ubytovni, kde musí platiť 5.000,-- Kč mesačne, je potrebné, aby otec toto svoje tvrdenie preukázal, pretože inak nebude možné naň v konaní prihliadnuť. Taktiež musí preukázať, v akej výške hradí cestovné, keď prichádza domov na Slovensko. Vzhľadom na odstup času od rozhodnutia okresného súdu musí okresný súd si vyžiadať aj novú správu o zárobkových pomeroch rodičov a zistiť, či nedošlo na ich strane k zmene ich osobných, prípadne majetkových pomerov. Na základe doplneného dokazovania v smere naznačenom odvolacím súdom aplikujúc pri rozhodovaní ustanovenie § 78 ako aj § 62 Zákona o rodine, okresný súd potom znovu vo veci rozhodne. V tomto konaní okresný súd nebude rozhodovať o náhrade trov konania účastníkov, pretože ide o konanie, ktoré možno začať aj bez návrhu, ide o nesporové konanie, kde si každý z účastníkov trovy konania hradí sám. Poučenie: Proti tomuto rozhodnutiu odvolanie nie je prípustné.

